Priloga št. 3

**POMEN IZRAZOV V RAZPISU JR ESS REG\_KUV 2025–2029**

1. **Kulturno-umetnostna vzgoja (v nadaljnjem besedilu: KUV)**zajema poučevanje in učenje *o* umetnosti in kulturi, *z* njima in *skozi* njiju, ter vse oblike kulturnega in umetniškega izražanja.

KUV omogoča razvoj ustvarjalnega in kritičnega mišljenja, razvoj ključne kompetence kulturna zavest ter izražanje, socialno-čustvenih in drugih kompetenc za 21. stoletje. KUV skozi spoznavanje, raziskovanje, doživljanje, osmišljanje ter sprejemanje kulture in umetnosti omogoča sporazumevanje, ustvarjanje in izražanje z različnimi umetniškimi jeziki, prispeva k razvoju posameznikovega dejavnega odnosa do umetnosti oz. kulture, spodbuja njegovo domišljijo, čuječnost, ustvarjalnost, iniciativnost, inovativnost, tolerantnost, motivacijo za učenje in raziskovanje.

KUV temelji na zavedanju in izražanju lastne kulture, spoznavanju, sprejemanju in spoštovanju kulturne raznolikosti, uči in krepi strpnost in medkulturno razumevanje, prispeva k socialni koheziji in k posameznikovi vključenosti v družbo. KUV spodbuja medkulturni in medgeneracijski dialog ter prispeva k odgovornemu upravljanju kulturne in naravne raznolikosti sveta za trajnostni razvoj.

Razvijanje teh spretnosti in zmožnosti omogoča posameznikovo osebnostno rast, spodbuja različne načine mišljenja in ravnanja ter predstavlja osnovo za družbo, ki temelji na znanju, ustvarjalnosti, strpnosti in je usmerjena v odporno, pravično in trajnostno prihodnost.

Z načrtnim vključevanjem različnih področij KUV v vzgojno-izobraževalni proces otrokom in mladim zagotavljamo enake možnosti za dostopnost do kulture in umetnosti – sprejemanja, spoznavanja ter raziskovanja kulture in umetnosti, pa tudi sporazumevanja, ustvarjanja in izražanja z različnimi umetniškimi jeziki (z besedo, s podobo, z zvokom, z gibom).

V vrtčevskem in šolskem okolju se KUV najceloviteje udejanja s sodelovanjem vzgojno-izobraževalnih zavodov (v nadaljnjem besedilu: VIZ) in strokovnih delavcev VIZ s kulturnimi ustanovami, z umetniki in drugimi delavci v kulturi v okviru Kurikula za vrtce ali v okviru šolskega predmetnika/predmetov oziroma vsebin s področij umetnosti, večpredmetnega pristopa k naravoslovnim in družboslovnim vsebinam, razširjenega programa, organizacije kulturno-umetniških dogodkov v VIZ in obiska kulturno-umetniških dogodkov v kulturnih ustanovah (predstav, razstav, koncertov itn.).

1. **Kulturne ustanove** so organizacije, ki delujejo na področju kulture. To so javni zavodi, vpisani v evidenco javnih zavodov na področju kulture, ki jo vodi ministrstvo, pristojno za kulturo, in nevladne organizacije (kot jih opredeljuje Zakon o nevladnih organizacijah), ki so registrirane za opravljanje kulturno-umetniških dejavnosti ter za posredovanje kulturnih dobrin v Republiki Sloveniji.
2. **Ustvarjalci**soumetniki in drugi delavci v kulturi, zaposleni v kulturnih ustanovah, zunanji sodelavci kulturnih ustanov (npr. samozaposleni v kulturi), ki ustvarjajo oziroma delujejo na enem ali več področij kulture.
3. **Večje kulturno središče** je občina, ki ima skupaj s sosednjimi občinami v izbrani regiji vsaj tri (3) javne zavode iz različnih področij kulture, ki so vpisani v evidenco javnih zavodov na področju kulture, ki jo vodi ministrstvo, pristojno za kulturo, ter vsaj eno (1) nevladno organizacijo, ki ima podeljen status v javnem interesu na področju kulture.

1. **Nacionalna mreža KUV**

Po vzoru dobrih praks iz tujine in skladno z UNESCO smernicami za razvoj KUV Ministrstvo za kulturo Republike Slovenije (v nadaljnjem besedilu: ministrstvo) in Ministrstvo za vzgojo in izobraževanje Republike Slovenije (v nadaljnjem besedilu: MVI) od leta 2014 spodbujata gradnjo nacionalne mreže KUV. Strateško gradnjo nacionalne mreže usmerja Nacionalni odbor za KUV, ki vključuje predstavnike obeh ministrstev, Zavoda Republike Slovenije za šolstvo (v nadaljnjem besedilu: ZRSŠ), Centra za poklicno izobraževanje Republike Slovenije, Andragoškega centra Slovenije ter Urada Republike Slovenije za mladino.

V nacionalni mreži KUV, ki deluje pod okriljem nacionalnega medresorskega projekta KUV Kulturnega bazarja – t. i. nacionalnega stičišča KUV Kulturni bazar, so povezani VIZ, kulturne ustanove, ustvarjalci, lokalne skupnosti in drugi deležniki, ki delujejo na področju KUV. Pomembno vlogo v mreži imajo registrirani **koordinatorji KUV**, ki v VIZ, kulturnih ustanovah in lokalnih skupnostih skrbijo za razvoj KUV. Cilji gradnje nacionalne mreže KUV so zagotoviti načrtnejšo in dostopnejšo KUV z različnih vidikov: vsebinskega, geografskega in finančnega.

1. **Nacionalno stičišče KUV Kulturni bazar** (v nadaljnjem besedilu: Kulturni bazar; več na: <https://kulturnibazar.si/>) skrbi za koordinacijo delovanja in podporno okolje nacionalne mreže KUV. Njegovi soorganizatorji so ministrstvo, MVI in ZRSŠ. Izvršni producent Kulturnega bazarja je Cankarjev dom. Delovanje Kulturnega bazarja strateško usmerja Nacionalni odbor za KUV, izvedbeno, programsko in organizacijsko pa programski in koordinacijski odbor Kulturnega bazarja.

Nacionalno stičiščeKulturni bazar omogoča vključenim v nacionalno mrežo KUV programsko, organizacijsko in informacijsko podporno okolje: dodatna strokovna usposabljanja na področju KUV, zagotavljanje informacij o kakovostni ponudbi KUV ter podporno okolje za razvoj KUV (strokovna gradiva, mesečna obvestila o aktualnem dogajanju na področju KUV ipd.).

Kulturni bazar v okviru nacionalne mreže spodbuja razvoj kakovostne ponudbe KUV kulturnih ustanov in ustvarjalcev na nacionalni, regijski in lokalni ravni ter omogoča podporo za izvajanje KUV v VIZ, kulturnih in drugih ustanovah (formalno in neformalno izobraževanje na področju KUV).

Registriranim koordinatorjem KUV v VIZ in kulturnih ustanovah ter ustvarjalcem vključenost v mrežo omogoča lažje povezovanje in sodelovanje. Kulturni bazar v nacionalni mreži spodbuja nova ustvarjalna partnerstva, skupno projektno delo VIZ in kulturnih ustanov oziroma ustvarjalcev, izmenjavo dobrih praks ipd.

1. **Koordinator KUV** je strokovni delavec, ki v svoji organizaciji skrbi za razvoj KUV. Registrirani koordinatorji KUV so predstavniki svoje organizacije v nacionalni mreži KUV – registrirajo se v soglasju oziroma na predlog vodstva svoje organizacije.

V nacionalni mreži KUV se registrirajo:

* **koordinatorji KUV v kulturni ustanovi** – to so strokovni delavci v kulturni ustanovi, ki skrbijo za pripravo, izvajanje, organizacijo ali promocijo KUV ponudbe svoje kulturne ustanove.
* **koordinatorji KUV v VIZ** – to so strokovni delavci v VIZ, ki skrbijo za načrtovanje, pripravo, izvajanje in koordinacijo KUV v VIZ. Vloga koordinatorjev KUV v VIZ, vključenih v nacionalno mrežo KUV, je opredeljena s *Priporočili za načrtno izvajanje kulturno-umetnostne vzgoje v vzgojno-izobraževalnih zavodih, vključenih v nacionalno mrežo*

*kulturno-umetnostne vzgoje* terdokumentom *Koordinator kulturno-umetnostne vzgoje v vzgojno-izobraževalnem zavodu*[[1]](#footnote-1)*,* ki ju je potrdil Nacionalni odbor za KUV.

* **koordinatorji KUV v lokalni skupnosti** – so strokovni delavci lokalne skupnosti, ki delujejo na področju kulture in/ali vzgoje in izobraževanja, mladine oziroma družbenih dejavnosti, in skrbijo za razvoj kakovostne KUV ponudbe v svoji lokalni skupnosti, tako v okviru formalnega kot neformalnega izobraževanja.

Več informacij o vlogi koordinatorjev KUV v kulturnih ustanovah, VIZ in lokalnih skupnostih je dostopno na spletni strani <https://kulturnibazar.si/o-mrezi/>, kjer so dostopne informacije o registraciji koordinatorjev iz posamezne organizacije.

1. **Razvojna pisarna KUV** na Ministrstvu za kulturo bo zagotavljala izgradnjo sistemskega okolja za razvoj KUV na nacionalni ravni in delovala kot strokovno, povezovalno in razvojno podporno telo. Skrbela bo za tesnejše sodelovanje deležnikov kulturnega in vzgojno-izobraževalnega resorja ter sodelovala z različnimi resorji, lokalnimi skupnostmi, univerzami oz. visokošolskimi zavodi in drugimi deležniki, ki so pomembni za celovit razvoj KUV na nacionalni ravni.
2. **Regijska mreža KUV** je del nacionalne mreže KUV, povezuje kulturne ustanove, VIZ in lokalne skupnosti v posamezni izbrani regiji. Koordinatorji KUV iz naštetih organizacij se registrirajo v nacionalno mrežo KUV (na spletni strani Kulturnega bazarja), za njihovo povezovanje skrbi in koordinira regijski koordinator KUV v okviru regijske točke KUV.
3. **Regijska točka KUV:** v okviru izbranega nacionalnega projekta KUV je v vsaki od izbranih regij v kulturni ustanovi, ki je prijavitelj oziroma konzorcijski partner izbranega projekta v tej regiji, vzpostavljena svetovalno-informacijska točka za KUV – tj. regijska točka KUV. Aktivnosti regijske točke KUV so navedene v točki 2.4. javnega razpisa.
4. **Regijski koordinator KUV** je zaposlen v okviru izbranega nacionalnega projekta KUV in vodi regijsko točko KUV ter skrbi za gradnjo **regijske mreže KUV**. Naloge regijskega koordinatorja KUV so opredeljene v točki 2.4. javnega razpisa.
5. **Program KUV+** je v okviru tega javnega razpisa razvit celovit večdnevni kulturno-vzgojni program aktivnosti, ki kot del vzgojno-izobraževalnega procesa zagotavlja kakovostno in poglobljeno kulturno-vzgojno izkušnjo.
6. **Strokovni spremljevalec programa KUV+** je kulturni delavec, ki sodeluje z regijskim koordinatorjem KUV pri izvedbi posamezne izvedbe programa KUV+. Učence in dijake spremlja celoten čas izvajanja programa KUV+ in tako zagotovi celovito in kakovostno izvedbo programa KUV+. Ob zaključku posamezne izvedbe programa KUV+ pripravi poročilo o njeni izvedbi ter v sodelovanju z VIZ izvede z udeleženci tudi vprašalnik o programu KUV+.
1. Glej: [Priporočila za načrtno izvajanje kulturno-umetnostne vzgoje v VIZ - Kulturni bazar](https://kulturnibazar.si/objave/priporocila-za-nacrtno-izvajanje-kulturno-umetnostne-vzgoje-v-vzgojno-izobrazevalnih-zavodih/) [↑](#footnote-ref-1)